**Αθήνα:** 20.11.2024

**Αρ. Πρωτ.:** 1120

**ΔΕΛΤΙΟ ΤΥΠΟΥ**

**Ε.Σ.Α.μεΑ.: Το αναπηρικό κίνημα στέκεται απέναντι σε κορδέλες στιγματισμού - Κάθε σήμανση για την αναπηρία/ χρόνια/ σπάνια πάθηση αποτελεί ΔΙΑΚΡΙΣΗ**

Με επιστολή της (επισυνάπτεται) στον Πρωθυπουργό της χώρας Κυριάκο Μητσοτάκη, σε όλους τους βουλευτές του Ελληνικού Κοινοβουλίου και σε κάθε φορέα που σχετίζεται με την πολιτική αεροπορία, η ΕΣΑμεΑ παίρνει θέση απέναντι σε ένα πολύ σοβαρό ζήτημα διάκρισης και στιγματισμού των ατόμων με αυτισμό ή άλλες αόρατες αναπηρίες: Η Ε.Σ.Α.μεΑ. ενημερώθηκε ότι η Κυβέρνηση κινείται στην κατεύθυνση να αναγνωρίσει επίσημα την κορδέλα με τους ηλίανθους (Hidden Disabilities Sunflower lanyard), ως χαρακτηριστικό γνώρισμα των ατόμων με αυτισμό ή άλλες αόρατες αναπηρίες στα αεροδρόμια της χώρας, ώστε να τυγχάνουν προστατευόμενης μεταχείρισης από το προσωπικό των αεροδρομίων και των αερομεταφορέων.

Είναι γνωστό ότι γίνεται προσπάθεια από διάφορες μη κυβερνητικές οργανώσεις εδώ και κάποια χρόνια, να αναγνωριστεί θεσμικά η κορδέλα με τους ηλίανθους ως επίσημο γνώρισμα των ατόμων με αυτισμό ή άλλες μη ορατές αναπηρίες, ώστε οι τελευταίοι να δέχονται υποστήριξη στα αεροδρόμια. Το ελληνικό αναπηρικό κίνημα στέκεται σκληρά ΑΠΕΝΑΝΤΙ σε αυτή την πρακτική καθώς και σε κάθε παρόμοια προσπάθεια!

Η θεσμοθέτηση τέτοιων γνωρισμάτων αποτελεί κατάφορη παραβίαση προσωπικών δεδομένων, και κάθε σήμανση για την αναπηρία αποτελεί παραβίαση της αρχής της ίσης μεταχείρισης, στιγματισμό και διάκριση.

Θα πρέπει να γίνει σαφές και μια και για πάντα ξεκάθαρο ότι η αναπηρία δεν είναι προσωπική επιλογή. Η αναπηρία είτε ορατή είτε μη ορατή είναι μέρος του ανθρώπου έτσι λοιπόν στο εθνικό, το ενωσιακό και το διεθνές δίκαιο η αναπηρία συνδέεται με τα ανθρώπινα δικαιώματα.

Ο [**Κανονισμός (ΕΚ) αριθ. 1107/2006**](https://eur-lex.europa.eu/legal-content/EL/TXT/PDF/?uri=CELEX:02006R1107-20060815&from=BG)του Ευρωπαϊκού Κοινοβουλίου και του Συμβουλίου της 5ης Ιουλίου 2006 σχετικά με τα δικαιώματα των ατόμων με αναπηρία και των ατόμων με μειωμένη κινητικότητα όταν ταξιδεύουν αεροπορικώς, και ιδιαίτερα τα Άρθρα:

**7: Δικαίωμα στην παροχή συνδρομής σε αερολιμένες**

**8: Ευθύνη για την παροχή συνδρομής σε αερολιμένες**

**11: Εκπαίδευση**

**ΑΠΟΤΕΛΕΙ ΚΑΤΑΚΤΗΣΗ ΤΟΥ ΕΥΡΩΠΑΪΚΟΥ ΑΝΑΠΗΡΙΚΟΥ ΚΙΝΗΜΑΤΟΣ.**

Επιπροσθέτως, τα δικαιώματα των ατόμων με αυτισμό, όπως και όλων των ατόμων με αναπηρία, των ατόμων με χρόνιες παθήσεις και των ατόμων με σπάνιες παθήσεις προστατεύονται από το **Σύνταγμα της Ελλάδας** καθώς και από τη **Σύμβαση του ΟΗΕ για τα δικαιώματα των ατόμων με αναπηρίες**, που η χώρα μας έχει εντάξει στο Δίκαιό της.

Η χρήση της **Κάρτας Αναπηρίας** στη χώρα μας και της **Ευρωπαϊκής Κάρτας Αναπηρίας**, που θεσμοθετήθηκε στην ΕΕ και θα αρχίσει να υλοποιείται πολύ σύντομα είναι το μοναδικό έγγραφο που χρειάζεται ο πολίτης με αναπηρία, με χρόνια ή σπάνια πάθηση, δεν καταπατά τα δικαιώματα, τα προσωπικά του δεδομένα ή την προσωπικότητά του και το αναπηρικό κίνημα την έχει αγκαλιάσει ως Κάρτα Αξιοπρέπειας, καθώς επιτρέπει στο άτομο με αναπηρία/ χρόνια/ σπάνια πάθηση να απολαμβάνει τα δικαιώματά του χωρίς στοχοποίηση και στιγματισμό.

Η **Κάρτα Αναπηρίας** πρέπει να διαδοθεί, προσωπικό και φορείς να εκπαιδευτούν στην αναγνώρισή της, ώστε να παρέχουν κάθε δυνατή υποστήριξη χωρίς διακρίσεις, αποκλεισμούς, στίγμα, στοχοποίηση, παραβίαση προσωπικών δεδομένων, καταπάτηση αξιοπρέπειας.

Σε κάθε περίπτωση φυσικά τα άτομα με αναπηρίες ορατές και μη μπορούν να ασκήσουν τα δικαιώματά τους όταν ταξιδεύουν με αεροπλάνο ανεξαρτήτως επίδειξης οποιουδήποτε αποδεικτικού εγγράφου ή άλλου στιγματιστικού χαρακτηριστικού. Αντιθέτως έχουν δικαίωμα να κάνουν χρήση της υπηρεσίας παροχής συνδρομής του κάθε αερολιμένα και να λάβουν εξειδικευμένη υποστήριξη από το προσωπικό των αερομεταφορέων, το οποίο θα πρέπει να είναι ειδικά εκπαιδευμένο.

**Λύση** στη μη διάκριση των ατόμων με αναπηρία και στη διασφάλιση των δικαιωμάτων τους σε αυτές τις μετακινήσεις δεν μπορεί να είναι κανένα «εμπορικό» χαρακτηριστικό. Αποκλειστική λύση πρέπει να είναι η προώθηση της εθνικής και ευρωπαϊκής κάρτας αναπηρίας, η εφαρμογή του Κανονισμού (ΕΚ) αριθ. 1107/2006, η άμεση εφαρμογή της εθνικής στρατηγικής για τα δικαιώματα των ατόμων με αναπηρία, η καθολική διασφάλιση της φυσικής και ψηφιακής προσβασιμότητας των αερολιμένων και αερομεταφορέων και η εκπαίδευση του προσωπικού τους από το αναπηρικό κίνημα.

Η ΕΣΑμεΑ τονίζει στον Πρωθυπουργό ότι εάν η Κυβέρνηση προχωρήσει σε μια τέτοιου είδους ενέργεια, προωθώντας το στιγματισμό ομάδας ατόμων με αναπηρία, θα βρει απέναντί της σύσσωμο το εθνικό αναπηρικό κίνημα!

Μία από τις πλέον μαύρες σελίδες της ανθρώπινης ιστορίας ήταν η εποχή όπου ομάδες του πληθυσμού φορούσαν διακριτικά σήματα επάνω τους, ώστε να είναι εμφανή συγκεκριμένα χαρακτηριστικά τους - Εβραίοι, κομμουνιστές, Ρομά, ομοφυλόφιλοι άτομα, άτομα με ψυχικές αναπηρίες, **ώστε να τους ξεχωρίζουν οι Ναζί.**

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |